Sud hujjati asosida berilgan ijro hujjatini yoki ijro hujjati bo‘lgan sud hujjatini uzrsiz sabablarga ko‘ra ijro etmagan qarzdor jismoniy shaxsning O‘zbekiston Respublikasidan chiqishini vaqtincha cheklashni ta’minlash yuzasidan O‘zbekiston Respublik

O‘zbekiston Respublikasining “Sud hujjatlari va boshqa organlar hujjatlarini ijro etish to‘g‘risida”gi Qonuniga muvofiq O‘zbekiston Respublikasi Bosh prokuraturasi, Ichki ishlar vazirligi va Davlat xavfsizlik xizmati qaror qiladi:
 1. Sud hujjati asosida berilgan ijro hujjatini yoki ijro hujjati bo‘lgan sud hujjatini uzrsiz sabablarga ko‘ra ijro etmagan qarzdor jismoniy shaxsning O‘zbekiston Respublikasidan chiqishini vaqtincha cheklashni ta’minlash yuzasidan O‘zbekiston Respublikasi Bosh prokuraturasi huzuridagi Majburiy ijro byurosi, Ichki ishlar vazirligi va Davlat xavfsizlik xizmati Chegara qo‘shinlarining hamkorligi tartibi to‘g‘risidagi nizom 1-ilovaga muvofiq tasdiqlansin. 
 2. Ayrim idoraviy normativ-huquqiy hujjatlar 2-ilovaga muvofiq o‘z kuchini yo‘qotgan deb topilsin. 
 3. Mazkur qaror rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi “Sud hujjatlari va boshqa organlar hujjatlarini ijro etish to‘g‘risida”gi Qonunining 421-moddasiga muvofiq sud hujjati asosida berilgan ijro hujjatini yoki ijro hujjati bo‘lgan sud hujjatini (bundan buyon matnda ijro hujjati deb yuritiladi) uzrsiz sabablarga ko‘ra ijro etmagan qarzdor jismoniy shaxsning (bundan buyon matnda qarzdor deb yuritiladi) O‘zbekiston Respublikasidan chiqishini vaqtincha cheklashni ta’minlash yuzasidan O‘zbekiston Respublikasi Bosh prokuraturasi huzuridagi Majburiy ijro byurosi (bundan buyon matnda Majburiy ijro byurosi deb yuritiladi), Ichki ishlar vazirligi va Davlat xavfsizlik xizmati Chegara qo‘shinlari (bundan buyon matnda Chegara qo‘shinlari deb yuritiladi) bilan hamkorligini tashkil etish tartibini belgilaydi.
 1. O‘zbekiston Respublikasining “Sud hujjatlari va boshqa organlar hujjatlarini ijro etish to‘g‘risida”gi Qonuniga (bundan buyon matnda Qonun deb yuritiladi) muvofiq qarzdorning O‘zbekiston Respublikasidan chiqishini vaqtincha cheklash (bundan buyon matnda qarzdorning chiqishini vaqtincha cheklash deb yuritiladi) mazkur Nizomda belgilangan tartibda qo‘llaniladigan majburiy ijro etish choralaridan biri hisoblanadi.
 Mazkur Nizom talablari eksklav hududlarda doimiy yashovchi fuqarolarning doimiy yashash joyidan O‘zbekiston Respublikasining boshqa hududiga o‘tishlarida va qaytishlarida qo‘llanilmaydi. 
 2. Qarzdorning chiqishini vaqtincha cheklash ijro hujjati talablari qarzdor tomonidan uzrsiz sabablarga ko‘ra belgilangan muddatda ijro etilmagan hollarda qo‘llaniladi.
 Agar ijro hujjati sud hujjati bo‘lmasa va sud hujjati asosida berilmagan bo‘lsa, undiruvchi qarzdorning chiqishini vaqtincha cheklash to‘g‘risidagi ariza bilan sudga murojaat qilishga haqli.
 Davlat ijrochisi ijro ishi yuritishni qo‘zg‘atish to‘g‘risidagi qarorida qarzdor tomonidan ijro hujjatidagi talablarni ixtiyoriy ravishda bajarish uchun belgilangan muddatda uzrsiz sabablarga ko‘ra ijro etilmagan taqdirda unga nisbatan majburiy ijro harakatlari qo‘llanilishi, shu jumladan, O‘zbekiston Respublikasidan chiqishini vaqtincha cheklanishini ko‘rsatadi.
 3. Qarzdorning chiqishini vaqtincha cheklash quyidagi hollarda qo‘llanilmaydi:
 ijro ishi yuritishni qo‘zg‘atish to‘g‘risidagi qaror qabul qilingan kunda bazaviy hisoblash miqdorining besh baravaridan oshmaydigan miqdorda summa undirishni nazarda tutuvchi ijro ishi bo‘yicha (aliment yoki boshqa davriy to‘lovlarni undirishni nazarda tutuvchi ijro hujjatlari bundan mustasno), shuningdek sud qarorini ijro etish uchun yetarli mol-mulk olib qo‘yilgan taqdirda; 
 qarzdor sifatida yuridik shaxs ishtirok etgan ijro hujjati bo‘yicha.
 4. Davlat ijrochisi qarorining ijrosi ichki ishlar organlari va Chegara qo‘shinlari tomonidan muhokama qilinishiga, to‘xtatilishiga yoki boshqacha tarzda to‘sqinlik qilinishiga yo‘l qo‘yilmaydi, sud tartibida yoxud shikoyat yoki protest keltirish bundan mustasno.
 Ijro ishi yuritilishi Qonunda belgilangan hollarda sud yoki davlat ijrochisi tomonidan to‘xtatib turilishi mumkin.
 5. Sud hujjati asosida berilgan ijro hujjatidagi yoki ijro hujjati bo‘lgan sud hujjatidagi talablar ixtiyoriy ravishda bajarish uchun belgilangan muddatda qarzdor jismoniy shaxs tomonidan uzrsiz sabablarga ko‘ra ijro etilmaganda, davlat ijrochisi undiruvchining arizasi bo‘yicha yoki o‘z tashabbusi bilan qarzdor jismoniy shaxsning O‘zbekiston Respublikasidan chiqishini vaqtincha cheklash to‘g‘risida qaror chiqarishga haqli, bundan jarima tariqasidagi jinoiy jazo bo‘yicha ijro ishini yuritish hollari mustasno.
 6. Ijro hujjatidagi talablarni qarzdor tomonidan ijro etish muddati ijro ishi yuritish qo‘zg‘atilgan kundan o‘n besh kundan oshib ketmaydigan ijro ishi yuritishni qo‘zg‘atish to‘g‘risidagi qarorda davlat ijrochisi tomonidan belgilanadi.
 61. Davlat ijrochisi jarima tariqasidagi jinoiy jazoni ijro etishni nazarda tutuvchi ijro hujjatlari bo‘yicha ijro ishi yuritishni qo‘zg‘atish to‘g‘risida qaror chiqarish bilan bir vaqtda hukm qilingan shaxsning yoki qarzdorning O‘zbekiston Respublikasidan chiqishini vaqtincha cheklash haqidagi qaror qabul qilishi shart.
 7. Qarzdorning chiqishini vaqtincha cheklash to‘g‘risidagi ariza undiruvchi yoki uning vakili tomonidan davlat ijrochisiga taqdim qilinadi. Ushbu ariza qarzdorning chiqishini vaqtincha cheklashning asoslantirilgan sababini o‘z ichiga olgan bo‘lishi lozim.
 Davlat ijrochisi qarzdorning chiqishini vaqtincha cheklashni qo‘llash to‘g‘risidagi undiruvchining arizasini ko‘rib chiqib maxsus elektron tizim orqali qarzdorning chiqishini vaqtincha cheklash to‘g‘risida qaror qabul qiladi yoki arizani qanoatlantirishni rad qiladi va undiruvchiga yoxud uning vakiliga yozma yoki elektron shaklda asoslantirilgan javob yuboradi.
 8. Davlat ijrochisining qarzdor chiqishini vaqtincha cheklash to‘g‘risidagi qarori katta davlat ijrochisi tomonidan maxsus elektron tizim orqali elektron shaklda tasdiqlanadi.
 9. Qarzdorning chiqishini vaqtincha cheklash to‘g‘risidagi qaror tasdiqlangandan so‘ng cheklov qo‘yilganligi to‘g‘risidagi ma’lumot Yagona idoralararo elektron hamkorlik tizimi (bundan keyin matnda Yagona elektron hamkorlik tizimi deb yuritiladi) orqali avtomatik tarzda O‘zbekiston Respublikasidan Ichki ishlar vazirligining Migratsiya va fuqarolikni rasmiylashtirish bosh boshqarmasiga (bundan buyon matnda Migratsiya va fuqarolikni rasmiylashtirish bosh boshqarmasi deb yuritiladi) hamda Chegara qo‘shinlariga yuboriladi.
 Qarzdorga nisbatan cheklov qo‘yilgani to‘g‘risidagi ma’lumotda ko‘rsatiladigan axborot tomonlar o‘rtasidagi kelishuv va texnik yo‘riqnomaga asosan belgilanadi.
 10. Ijro hujjatlarida qarzdor yoki undiruvchining (agar qarzdorning chiqishini vaqtincha cheklash undiruvchining arizasiga binoan qo‘llanilgan bo‘lsa) elektron pochtasi yoki telefon (mobil) raqami haqidagi ma’lumotlar mavjud bo‘lgan taqdirda, qarzdorning chiqishini vaqtincha cheklash to‘g‘risidagi xabarnoma uning jo‘natilganligi va qabul qilinib olinganligi faktini qayd etish imkonini beruvchi maxsus avtomatlashtirilgan tizimdan foydalangan holda elektron pochtaga yoki mobil aloqa vositalari orqali qisqa xabar (SMS) ko‘rinishida yo‘llanadi.
 Qarzdor yoki undiruvchi elektron pochtasi yoki telefon (mobil) raqamiga qarzdorning chiqishini vaqtincha cheklash to‘g‘risidagi xabarnomani elektron shaklda yoki qisqa xabar (SMS) ko‘rinishida yuborish imkoni bo‘lmagan taqdirda, davlat ijrochisi tomonidan qaror chiqarilgan kunning ertasidan kechiktirmasdan qarorning ko‘chirma nusxalari yashash manzili bo‘yicha pochta orqali qarzdorga va undiruvchiga (agar qarzdorning chiqishini vaqtincha cheklash undiruvchining arizasiga binoan qo‘llanilgan bo‘lsa) yuboriladi.
 11. Agar qarzdor chet el fuqarosi yoki fuqaroligi bo‘lmagan shaxs bo‘lsa, cheklov qo‘yilganligi to‘g‘risidagi ma’lumot, keyinchalik tegishli organga ma’lumot berish uchun Yagona elektron hamkorlik tizimi orqali avtomatik tarzda davlat ijrochisi tomonidan faqat Migratsiya va fuqarolikni rasmiylashtirish bosh boshqarmasiga yuboriladi.
 12. Cheklov qo‘yilgani to‘g‘risidagi ma’lumot qabul qilinganligi haqidagi elektron xabarnoma Migratsiya va fuqarolikni rasmiylashtirish bosh boshqarmasi va Chegara qo‘shinlari tomonidan Majburiy ijro byurosiga Yagona elektron hamkorlik tizimi orqali yuboriladi.
 Qabul qilingan cheklov Migratsiya va fuqarolikni rasmiylashtirish bosh boshqarmasi va Chegara qo‘shinlari tomonidan shu vaqtning o‘zida o‘zining idoraviy elektron bazasiga kiritiladi.
 13. Texnik nosozliklar, shuningdek vaqtincha elektron hujjat almashinuvi imkoni bo‘lmagan holatlarda ushbu Nizomning 9 va 11-bandlarida nazarda tutilgan ma’lumotlar faks yoki hujjatli ma’lumotni tezkor jo‘natish imkonini beradigan boshqa aloqa vositalari orqali yuborilishi mumkin.
 14. Ichki ishlar organlarining Migratsiya va fuqarolikni rasmiylashtirish bo‘limlari (boshqarmalari) hamda Chegara qo‘shinlari bo‘linmalari sud yoki davlat ijrochisi tomonidan qarzdorga nisbatan qo‘llanilgan vaqtincha cheklash olib tashlanmagunga qadar qarzdorning O‘zbekiston Respublikasidan chiqishiga yo‘l qo‘ymaslikka majburdirlar.
 Ichki ishlar organlarining Migratsiya va fuqarolikni rasmiylashtirish bo‘limlari (boshqarmalari) hamda Chegara qo‘shinlari bo‘linmalari tomonidan O‘zbekiston Respublikasidan chiqishi cheklangan qarzdor aniqlangan taqdirda, unga Majburiy ijro byurosining qaysi tuman (shahar) bo‘limlari tomonidan O‘zbekiston Respublikasidan chiqishi cheklangani to‘g‘risida ma’lumot beriladi va to‘liq axborotni Majburiy ijro byurosining rasmiy veb-saytidan (www.mib.uz) olishi mumkinligi tushuntiriladi.
 15. Qarzdorning chiqishini vaqtincha cheklashga asos bo‘lgan ijro hujjati talablari ijro etilganda yoxud Qonunda belgilangan asoslarga ko‘ra ijro hujjati tugatilganda, tamomlanganda yoki alimentlarni oldindan to‘lash hamda alimentlarni to‘lash majburiyatini garov bilan ta’minlanganda, shuningdek qarzdorning chiqishini vaqtincha cheklash to‘g‘risidagi davlat ijrochisining qarori bekor qilinganda davlat ijrochisi:
 maxsus elektron tizim orqali qarzdorning O‘zbekiston Respublikasidan chiqishiga qo‘yilgan vaqtincha cheklovni olib tashlaydi; 
 qarzdorni va undiruvchini ushbu Nizomning 10-bandida belgilangan tartibda xabardor qiladi.
 16. Maxsus elektron tizimdan qarzdorning O‘zbekiston Respublikasidan chiqishiga qo‘yilgan vaqtincha cheklov olib tashlanganda cheklov olib tashlangani to‘g‘risidagi ma’lumot Yagona elektron hamkorlik tizimi orqali avtomatik tarzda Migratsiya va fuqarolikni rasmiylashtirish bosh boshqarmasiga hamda Chegara qo‘shinlariga yuboriladi.
 Texnik nosozliklar, shuningdek vaqtincha elektron hujjat almashish imkoni bo‘lmagan boshqa holatlarda cheklov olib tashlangani to‘g‘risidagi ma’lumot shu vaqtning o‘zida faks yoki hujjatli ma’lumotni tezkor jo‘natish imkonini beradigan boshqa aloqa vositalari orqali yuboriladi.
 17. Qarzdorning chiqishini vaqtincha cheklashga asos bo‘lgan ijro hujjati talablari elektron to‘lov tizimlari orqali ijro etilganda Majburiy ijro byurosi tomonidan:
 qarzdorning O‘zbekiston Respublikasidan chiqishiga qo‘yilgan vaqtincha cheklov Ijro hujjatlarining yagona elektron bazasidan avtomatik tarzda olib tashlanadi; 
 cheklov olib tashlangani to‘g‘risidagi ma’lumot Yagona elektron hamkorlik tizimi orqali avtomatik tarzda Migratsiya va fuqarolikni rasmiylashtirish bosh boshqarmasiga hamda Chegara qo‘shinlariga yuboriladi.
 18. Yagona elektron hamkorlik tizimi orqali Majburiy ijro byurosidan cheklov olib tashlangani to‘g‘risidagi ma’lumot kelib tushgan taqdirda Migratsiya va fuqarolikni rasmiylashtirish bosh boshqarmasi va Chegara qo‘shinlari tomonidan shu vaqtning o‘zida qarzdorning chiqishiga vaqtincha cheklov olib tashlanadi.
 19. Davlat ijrochisi quyidagi hollarda qarzdorning iltimosnomasiga asosan qarzdorning chiqishini vaqtincha cheklashni harakatdan to‘xtatib turishi lozim: 
 O‘zbekiston Respublikasi hududidan tashqarida kasalxonaga yotqizishni talab qiladigan qarzdorning sog‘lig‘ini tiklash zaruriyatini tasdiqlovchi hujjatlar mavjud bo‘lganda;
 O‘zbekiston Respublikasi Oliy Majlisi palatalari, O‘zbekiston Respublikasi Prezidenti yoki O‘zbekiston Respublikasi Vazirlar Mahkamasining qarzdorni O‘zbekiston Respublikasidan chiqib ketuvchi rasmiy delegatsiya tarkibiga kiritish haqidagi qarori mavjud bo‘lganda.
 Bunda, qarzdorning chiqishiga vaqtincha cheklovni to‘xtatib turish to‘g‘risida davlat ijrochisi qaror qabul qiladi va katta davlat ijrochisi tomonidan tasdiqlanadi va ushbu Nizomning 15-bandida ko‘rsatilgan tartibda cheklov olib tashlanadi.
 20. Qarzdorning chiqishiga vaqtincha cheklovni olib tashlashga quyidagilar asos bo‘lmaydi:
 davlat ijrochisi va sud tomonidan ijro ishi yuritish to‘xtatib turilganligi, davlat ijrochisining qarzdorning chiqishini vaqtincha cheklash to‘g‘risidagi qarori sud tomonidan to‘xtatib turilgan hollar bundan mustasno;
 aliment qarzini joriy kun holatiga to‘laganligi;
 ijro ishi yuritish Qonunning 25-moddasiga asosan boshqa davlat ijrochisiga yuborilganligi.
 21. Majburiy ijro byurosi, Migratsiya va fuqarolikni rasmiylashtirish bosh boshqarmasi hamda Chegara qo‘shinlari tomonidan qarzdorning chiqishini vaqtincha cheklashlar hisobi bo‘yicha elektron ma’lumotlar bazasi yuritiladi. 
 22. Chiqishi vaqtincha cheklangan qarzdor tomonidan ijro hujjati talablari besh yil davomida bajarilmasa (aliment bo‘yicha qarzdorlik bundan mustasno), Majburiy ijro byurosi Migratsiya va fuqarolikni rasmiylashtirish bosh boshqarmasiga va Chegara qo‘shinlariga cheklov mavjudligi to‘g‘risidagi yangilangan ma’lumotni yuboradi.
 23. Qarzdorning chiqishini vaqtincha cheklash to‘g‘risidagi, qarzdorning chiqishini vaqtincha cheklashni to‘xtatish to‘g‘risidagi, shuningdek qarzdorning chiqishini vaqtincha cheklashni rad qilish to‘g‘risidagi davlat ijrochisining qarori ustidan Majburiy ijro byurosining yuqori turuvchi organiga yoki sudga shikoyat qilinishi yoxud protest keltirilishi mumkin.
 24. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javobgar bo‘ladilar.
 1. O‘zbekiston Respublikasi Adliya vazirligi, Ichki ishlar vazirligi va Milliy xavfsizlik xizmatining 2009-yil 20-avgustdagi 9, 11, 76-son “Sud hujjatlari va boshqa organlar hujjatlarini ijro etishdan bo‘yin tovlayotgan shaxslarning O‘zbekiston Respublikasidan chiqishini vaqtincha cheklash hamda Sud departamenti, ichki ishlar idoralari va Davlat chegarasini qo‘riqlash organlarining hamkorligi tartibi to‘g‘risidagi nizomni tasdiqlash haqida”gi qarori (ro‘yxat raqami 1997, 2009-yil 25-avgust) (O‘zbekiston Respublikasi qonun hujjatlar to‘plami, 2009-y., 35-son, 389-modda).
 2. O‘zbekiston Respublikasi Adliya vazirligi, Ichki ishlar vazirligi va Milliy xavfsizlik xizmatining 2015-yil 11-avgustdagi 1, 25, 81-son “Sud hujjatlari va boshqa organlar hujjatlarini ijro etishdan bo‘yin tovlayotgan shaxslarning O‘zbekiston Respublikasidan chiqishini vaqtincha cheklash hamda Sud departamenti, ichki ishlar idoralari va Davlat chegarasini qo‘riqlash organlarining hamkorligi tartibi to‘g‘risidagi nizomning 1-bandiga qo‘shimcha kiritish to‘g‘risida”gi qarori (ro‘yxat raqami 1997-1, 2015-yil 11-avgust) (O‘zbekiston Respublikasi qonun hujjatlar to‘plami, 2015-y., 32-son, 434-modda).